b"\n_START_ARTICLE_\nHaydnpark\n_START_PARAGRAPH_\nHaydnpark er et parkanl\xc3\xa6g i \xc3\x98strigs hovedstad Wien i bydelen 12. Bezirk, Meidling. Parken blev anlagt i 1926 p\xc3\xa5 resterne af den lukkede kirkeg\xc3\xa5rd Hundsturmer Friedhof, der blev nedlagt, da man anlagde Wiener Zentralfriedhof i 1874. Navnet p\xc3\xa5 parken er en erindring om komponisten Joseph Haydn, der blev begravet p\xc3\xa5 den oprindelige kirkeg\xc3\xa5rd._NEWLINE_Haydnpark har et areal p\xc3\xa5 ca. 26.500 m\xc2\xb2 p\xc3\xa5 gr\xc3\xa6nsen til bydelen 5. Bezirk, Margareten.\n_START_SECTION_\nHistorie\n_START_PARAGRAPH_\nHundsturmer Friedhof blev etableret i 1784, som en f\xc3\xb8lge af kejser Joseph II.'s reformer, der i \xc3\x98strig skabte overgangen til oplysningstiden. Joseph II. havde bestemt, at kirkeg\xc3\xa5rde ikke m\xc3\xa5tte findes indenfor Wiens bymure, og derfor anlagde man fem nye kirkeg\xc3\xa5rde, hvoraf Hundsturmer var den ene af dem. De \xc3\xb8vrige var Sankt Marxer Friedhof, Matzleinsdorfer Friedhof, W\xc3\xa4hringer Friedhof og Schmelzer Friedhof. Navnet fik Hundsturmer Friedhof fra den by uden for Wien, hvor den blev placeret, og navnet benyttes fortsat om bydelen indenfor 12. Bezirk. Med sine 31.000 m\xc2\xb2 var den i 1783 etablerede kirkeg\xc3\xa5rd den mindste af de nye kirkeg\xc3\xa5rde._NEWLINE_I 1848 blev kirkeg\xc3\xa5rden midtpunkt i kampene under Wiener Oktoberrevolutionen p\xc3\xa5 grund af dens strategiske placerig umiddelbart ved Wiens forsvarlinje ved G\xc3\xbcrtel (Linienwall)._NEWLINE_Biedermeier-stilen var udpr\xc3\xa6get p\xc3\xa5 Hundsturmer Friedhof. Sammen med pr\xc3\xa6gtige empiregravstene og stenengle fandtes mange grave fra h\xc3\xb8jtst\xc3\xa5ende borgere, hvilket gav sig udtryk i mange specielle gravstensindskrifter.\n_START_SECTION_\nKendte begravede\n_START_PARAGRAPH_\nDen vel mest prominente begravede p\xc3\xa5 Hundsturmer Friedhof er Joseph Haydn, der d\xc3\xb8de den 31. maj 1809 og allerede blev bisat p\xc3\xa5 den lille kirkeg\xc3\xa5rd dagen efter. Det var ikke muligt at give Haydn en pomp\xc3\xb8s begravelse, da franske tropper under Napoleon havde besat Wien p\xc3\xa5 dette tidspunkt._NEWLINE_Andre kendte personligheder, der var begravet p\xc3\xa5 Hundturmer Friedhof, var malerne Jakob Gauermann og Josef Danhauser. Disse blev senere overf\xc3\xb8rt til \xc3\xa6resgrave p\xc3\xa5 Wiener Zentralfriedhof."